?"ዝብል ኣግራሞት ዝተመልኦ ርእይቶ ምሃቦም ኣይርሳዕን። ዩኒቨርሲቲ ዓዲ ግራት፡ ግንዛበ ሓረስቶት ትግራይ ኣብ ምጉልባት'ውን ኣድሂቡ ይሰርሕ ምህላዉ ይገልፅ። ኣቶ የማነ "ሕብረተሰብ ነቲ ሓሰኻ ብኸመይ ኣገባብ ክከላኸሎ ከምዝግባእ፡ ከመይ ኣቢሉ እዩ በለሱ ክሕልው ዝግባእ ዝብል ኣብ በብጣብያትትን ወረዳታትን ስልጠናን ኣስተምህሮን ንህብ። ናብ ባይታ ወሪድና ንሕግዝ። ኣብ ልዕሊ በለስ ዝወረደ ምጽኣት እንተይኰነስ፡ ሕብረተሰብ ክከላኸሎ ከምዝኽእል ኣርእዩና'ሎ" ኢሎም። እቲ ሕዚ ግብራዊ ዝኸውን ዘሎ ምክልኻል ግና ሓረስቶት ኣብ ነብሲወከፍ ግራቶም ክፍፅምዎ ዝኽእሉ ምዃኑ ኣቶ የማነ ካሕሳይ ይዛረቡ። "ሕድ ሕድ ግራት ጥቡቕ ዝዀነ ተፍታሽን ቁፅፅርን ክግበረሉ ይግባእ። ምልክት እንትረአ ድማ ብእዋኑ ቆሪፅካ፣ ኣቃፂልካ ምቕባር ዝብል ሜላ ተግባራዊ ክኸውን ኣለዎ። ኣብዚ ሜላ እዚ ድማ ፅቡቕ ተመክሮ ረኺብና ኣለና"። ተኽሊ በለስ ምስ ህይወት ህዝቢ ትግራይ ቐጥታዊ ምትእስሳር ዘለዎ እዩ። ካብዚ ብምብጋስ ድማ እዩ፡ ሓረስታይ ትግራይ በለስ ኣብ ገደናኡ እንትሓምም ብሓዘን ዝጥወፍ ዘሎ። በለስ ፍሉይ ሕብሓበ እኳስ ዘይሓትት፤ ኣብ ገዛ ከይተረፈ ቦቝሉ ዝፈሪ ለጋስ ተኽሊ እዩ። እሞ ድማስ ኣብ እዋን ሓሪ መድሕን ህዝብን ጥሪትን ትግራይ ኰይኑ ኣያን ማእገርን ምዃኑ ዘመስከረ ሕያዋይ ተኽሊ እዩ። "ኮነ ኢልካ ክላበድ ምንቅስቓስ ይግበር'ሎ" ኣብ ቢሮ ሕርሻን ልምዓት ገጠርን ክልል ትግራይ ላዕለዋይ ክኢላ ምክልኻልን ምቁፅፃርን ሓሰኻ በለስ ኣይተ መለስ ኣባዲ ንቢቢሲ ኣብ ዝሃቡዎ ምላሽ፡ ለበዳ እቲ ሓሰኻ ንምግታእ ካብ ክልል ክሳብ ጣብያ 'ስትሪም ኮሚቴ' ብስርዓት ከምዝተጣየሸ ይዛረቡ። ኮይኑ ግና ነቲ ፀገም ግቡእ ጠመተ ሂቡ ዝመርሕ ከምዘየለ ኣሚኖም። "በቲ ዝተሓንፀፀ ትልሚ ተዋዲድካ ኣብ ምስራሕ ዓብዪ ድኽመት'ሎ። ኩሉ በብእጃሙ ኣይሰርሕን። ኣብ ገለ ኣመራርሓ ወረዳታት እውን 'ክንከላኸሎ ኣይንኽእልን' ዝብል ተስፋ ምቑራፅ'ሎ። ስለዚ መሊእና ናብ ባይታ ወሪድና እንተንሰርሕ እሞ እንተዝኣብየና 'ኣብዩና' ምበልና፤ ግን እቲ ዝበሃል ናብ ተግባር ኣይተሸረፈን" ኢሎም። እቲ ሓሰኻ ናብ ዘይኣተዎም ከባቢታት ከይላበድ ክሳብ ብደረጃ ጣብያ ልምዓት ዝምራሕ ግንዛበ ናይ ምፍጣር ኣንፈት ተሓንፂፁ ንምትግባር ይፀዓር'ሎ። "ካብ ኣፅቢ ክሳብ ሓውዜን ቆራሮ 23 ናቑጣታት ብምኽፋት 62 ስካውት(ፈተሽቲ) ተቖፂሮም: ጥቡቕ ተፍታሽን ቁፅፅርን የካይዱ ኣለዉ"። እቲ ሓሰኻ ብንፋስን እንስሳን እዩ ዝላበድ። "ኮይኑ ግና ብሰባት ኮነ ኢልካ እቲ ሓሰኻ ክላበድ ምንቅስቓስ ይግበር ምህላዉ እውን ተሰጊኡ'ሎ። ኣብዚ ተወሳኺ ምርመራን ምፅራይን ይካየድ ኣሎ። ንኣብነት 'ኣብ ኣፃድፍ ቆራሮ ገረዓልታ ብኸመይ ክኣትው ክኢሉ?'
